Към летописа му има приложен и послепис от неговия син Константин Музаки от 1535 г., в който Константин отбелязва, че баща му „е погребан в голямата църква на Франкавила в Графство Отранто в мраморен гроб, където литургия се провежда три пъти седмично. На гроба има надпис, който гласи: „Всемогъщи Исусе, това е гробът на Йоан Музаки, сина на деспот Джин, владетел на Епир и на Музакия, който произхожда от град Византия и има за герб двуглав орел. На него беше посветен този венец в годината на нашия господар 1510-та.“ Заради този послепис летописът на Йоан Музаки обикновено се датира от 1510 г. Но това няма как да е вярно, тъй като в летописа самият Йоан Музаки разказва за битката при Чалдиран, състояла се през 1514 г., което недвусмислено доказва, че през същата година той още е бил жив затова най-вероятно летописът е написан от него през 1515 г. Следователно датата на смъртта на Музаки е след 1515 г.